Аҟәа. Ԥхынҷкәынмза 5, 2022 шықәса. Аԥсныпресс. Ԥхынҷкәынмза 11 рзы Екатеринбург ақалақь аҿы имҩаԥысраны иҟоуп абокс Ахәылԥаз ду RCC Boxing Promotions, ҳәа адырра ҟанаҵоит Аԥсны аҿари аспорти русқәа рзы аҳәынҭқарратә Еилакы.
Атурнир ихадоу ахәҭа аҿы аа-раундк рыла ишьақәгылоу аиндаҭлара мҩаԥигоит аԥснытәи абоксиор Игорь Адлейба (13-0-2), уи диацлабуеит Максим Черничук (4-0).
Уажәы Игорь Адлеиба аиндаҭлара иҽазыҟаиҵоит, Екатеринбург ақалақь аҿы иҟоу аолимпиатә резерв ашкол аҿы аҵара-ҽазыҟаҵаратә еизгарақәа дырхысуеит.
Игорь Адлеиба абокс аҿы раԥхьаӡа аиндаҭлара мҩаԥигеит 2017 шықәсазы, уи ашьҭахь ҩы-шықәса ааҵуаны еиԥш, уи аҿар рыбжьара адунеи ачемпионат WBO аиааира агара илиршеит, кикбоксинг азы адунеи Ахраҿа ианашьоуп. Уи апрофессионалтә ринг аҿы 15-нтә аиндаҭларақәа мҩаԥигахьеит, 13-нтә аиааира игахьеит, 2-тә аиндаҭларақәа еиҭахарала ихыркәшахеит.
Максим Черничук ԥшьынтә аиндаҭларақәа мбаԥигахьеит, зегьы рҿы аиааирақәа ргара илиршеит.